ח"כים לשעבר הפועלים כשדלנים עבור אילי הון נכנסים לכנסת ללא תיעוד - אך בקרוב הנוהל עשוי להשתנות. הנהלת המשכן הבטיחה במכתב תגובה לפעיל השקיפות שי גליק כי תבחן את הפרצה שתוארה ב"שקוף" ותגיש המלצותיה ליו"ר הכנסת. גליק: "לא ייתכן שח"כים בדימוס ינצלו את הכובע הזה כדי לעזור לטייקונים לפגוע באזרחי ישראל"
מנכ"ל הכנסת יבחן את הפתרונות לקיומה של פרצה שמאפשרת לח"כים בדימוס להיכנס לכנסת ללא הגבלה וללא תיעוד – גם כאשר הם משמשים בפועל כלוביסטים המייצגים בעלי אינטרסים. לאור הדיווח ב"שקוף" בנושא, ציין כי ישקול להמליץ ליו"ר הכנסת על שינויים בנוהל שיגנו על הציבור מפני השפעה של שדלנים ללא שקיפות.  לפני שלושה שבועות דיווחנו על בקשה במסגרת חוק חופש המידע, לקבל את רשימת חברי הכנסת בדימוס שנכנסו למשכן בכנסת ה-24. זכינו לתגובה מפתיעה לפיה "חברי כנסת לשעבר אינם נדרשים להעביר את תעודות חבר הכנסת שברשותם בכניסות לכנסת, ולכן אין במערכות המידע של הכנסת מידע מסוג זה".  מדובר במדיניות תמוהה הגורמת בפועל להסתרת פעילות חברי כנסת לשעבר המגיעים לכנסת על תקן לוביסטים צד-שלישי או לוביסטים ביתיים, שלקוחותיהם או מעסיקיהם משלמים להם להגיע לכנסת לקדם אינטרסים עבורם.  לאור החשיפה פנה שי גליק, מנכ"ל עמותת "בצלמו", ליו"ר הכנסת ולמנכ"ל בבקשה להתייחס ללקונה שאותרה בנהלים ולהורות על חובת רישום כניסת חברי כנסת לשעבר למשכן, כפי שמתועדת כניסת כל גורם אחר. "המצב בו לוביסט נכנס לכנסת במחשכים ופועל ללא רישום רק בגלל שהיה חבר כנסת בעבר איננו תקין כלל, פוגע בשקיפות ופוגע בסופו של דבר באזרחי ישראל", טען גליק בפנייתו.  אתמול התקבלה תגובת גיל סגל, מנכ"ל הכנסת, שהשיב לפנייה בתיאום עם היועצת המשפטית לכנסת, עו"ד שגית אפיק. סגל אישר את הממצא שפורסם ב"שקוף" לפיו חברי הכנסת לשעבר אינם נדרשים להעביר את התעודה שברשותם בעת כניסתם למשכן, ולכן אין במערכות המידע של הכנסת כל מידע ביחס למועדי הכניסה ולתדירות.  "לאור הנקודות שהועלו בכתבתו של מר גטניו, ועל אף היעדר הנתונים כאמור – הגורמים הרלוונטיים בכנסת, בשיתוף עם קצין הכנסת ואנוכי, יבדקו את העניין ויבחנו את האפשרויות הקיימות. אם יימצא כי נדרש שינוי, הנושא יוצג ליושב ראש הכנסת", השיב במכתב. בתגובה לתשובת מנכ"ל הכנסת גליק הוסיף כי "הכנסת היא הבית של כלל אזרחי ישראל ובתוכם כמובן גם חבר הכנסת לשעבר. יחד עם זאת לא ייתכן שהם ינצלו את הכובע הזה לשמש כשדלנים ולעזור לטייקונים לפגוע באזרחי ישראל. לכן כל ח"כ שנהפך לשדלן עליו לדעת שמאותו הרגע כל מעשה שלו חייב להיות שקוף ומתועד".   